《凌敲台呈同游张兵部朱太守》
宋代·郭祥正

江东使者武陵仙，姑孰太守南都贤。同时文采耀场屋，今日宠都分使权。

岁丰民乐官吏肃，登高望远开华筵。凌敲古台压城北，天门牛渚遥相连。

六朝盛事竟何在，白云芳草空绵联。黄鸟声酸落花雨，青蒲风送西江船。

鸟声缭乱帆影没，劝君莫负杯中物。百岁都华如转轮，一半光阴已仓卒。

宁须杂管弦，不必烦绮罗。紫莼煮豉肥鲈鲙，更听江南贱士歌。

尧崩舜立天下治，庙室灵芝最为瑞。岩穴自此无遗民，请把长戈铸农器。

功名来时如等闲，四皓去矣谁复还。一朝攘臂揖太子，社稷不动安如山。

可笑屈夫子，憔悴长江滨。欲将独醒换众醉，竟葬江鱼愁杀人。

古来得失既如此，今朝幸会青云士。功成早晚归桃源，回首尘寰脱双屣。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。